《寄赠伊先生》
宋代·沈辽

在昔齐光禄，招余访仙宫。崇岩九叠峻，行望庵前松。

下马过星坛，超然挹孤风。华冠映绀发，谈笑想鸿濛。

饮之青菁饭，喻以朝元功。顾余方羁束，焉能谢人中。

闇黮七八岁，日月何匆匆。吾非久寐客，不烦一言攻。

己知弃宠辱，安能为世庸。还丹何时就，白云弄秋空。

相望江湖上，杳杳复蒙蒙。

作者简介：沈辽(1032—1085)，字睿达，宋钱塘(今余杭)人。沈遘的弟弟，《梦溪笔谈》作者沈括的同族兄弟。自幼嗜读《左传》、《汉书》，曾巩、苏轼、黄庭坚常与之唱和，王安石、曾布皆习其笔法。本无意于功名，王安石曾有“风流谢安石，潇洒陶渊明”之称。后由三司使吴充举荐，负责监内藏库。